Coligny-saak: Twee vandag gevonnisPieter Doorewaard en Phillip Schutte in die Coligny-landdroshof (26 Junie 2017). Foto: ANA Die twee mans wat skuldig bevind is aan die moord op ŉ 16-jarige seun van Coligny in Noordwes, sal na verwagting vandag in die hooggeregshof in Mahikeng gevonnis word. Regter Ronnie Hendricks sal na verwagting sy vonnisuitspraak lewer in die saak teen Pieter Doorewaard (27) en Phillip Schutte (34) wat skuldig bevind is aan die moord op Matlhomola Mosweu op 20 April 2017 in die Scotland‑ informele nedersetting net buite Coligny. Die hof het beslis die twee mans het Mosweu van ŉ bewegende bakkie af gegooi nadat hulle hom gevang het dat hy sonneblomkoppe ter waarde van R80 gesteel het. Die seun se dood het aanleiding gegee tot ŉ vlaag gewelddadige betogings in die voorheen rustige Noordwes-dorp waartydens drie vragmotors gebrand, paaie versper en winkels geplunder is. Die voorval het ook erge rassespanning in die dorp ontketen. Doorewaard en Schutte is in Oktober verlede jaar skuldig bevind aan moord, ontvoering, intimidasie, diefstal en die rig van ŉ vuurwapen. Tydens die voorvonnisverrigtinge het adv. Celice Zwiegelaar, Doorewaard se regsverteenwoordiger, aan die hof gesê dat Doorewaard berou getoon het. Zwiegelaar het die hof gevra om ŉ vonnis op te lê wat die samelewing nodig het, eerder as waarop die samelewing aandring. Adv. Piet Smit vir Schutte het gesê die twee mans is reeds onderwerp aan ŉ verhoor in die hof van openbare opinie. Hy het ook die hof gevra om in ag te neem dat Schutte getroud is met drie minderjarige kinders en dat hy die enigste broodwinner vir sy gesin is. Die staatsaanklaer Rapula Molefe het egter aangevoer die twee beskuldigdes moet lewenslange tronkstraf opgelê word omdat hulle geen berou vir hul dade getoon het nie. Die saak het vroeg vanjaar ŉ nuwe wending geneem toe Rapport berig het die enigste ooggetuie in die saak, Bonakele Pakisi, het erken hy het in die hof gelieg toe hy getuig het dat hy gesien het hoe Doorewaard en Schutte vir Mosweu vermoor. Doorewaard en Schutte beplan om teen hul skuldigbevinding te appelleer sodra die vonnisuitspraak gelewer is. Lees alle vorige berigte oor die Coligny-moordsaak op Maroela Media.